Таксама неўзабаве ў Беларусі выберуць лепшыя музеі. Вынікі конкурсу прафесійнага майстэрства абвесцяць у дні III Нацыянальнага форуму “Музеі Беларусі” ў Магілёве, які пройдзе з 30 верасня па 2 кастрычніка. Нагадаем, лепшых назавуць па пяці намінацыях (а імі могуць стаць музеі і галерэі Беларусі): “За лепшае прадстаўленне музея на экспазіцыі форуму”; “За навацыі ў музейнай дзейнасці”; “За лепшы музейны праект”; “За лепшую культурна-адукацыйную праграму”; “За лепшае музейнае выданне”. Час для падачы заявак яшчэ застаўся: да 1 верасня ад патэнцыйных удзельнікаў іх прымае Міністэрства культуры краіны. Вядома, заяўка аздабляецца конкурснымі матэрыяламі. Гэта канцэпцыі, творчыя праекты, праграмы, відэа- і фотаматэрыялы, навуковыя публікацыі, рэцэнзіі, водгукі і іншыя звесткі, неабходныя для прэзентацыі ў намінацыі. Перыяд, што ахоплівае конкурс, — вынікі дзейнасці ўдзельнікаў з 1 верасня 2014 па 1 верасня 2016 гадоў. Асноўныя крытэрыі пры вызначэнні пераможцаў — высокі прафесійны ўзровень, арыгінальнасць ідэй, інавацыйных падыходаў, папулярызацыя музейных прадметаў. Пераможцаў, апроч дыпломаў трох ступеняў, узнагародзяць і грашовымі прэміямі ў 50, 40 і 30 базавых велічынь адпаведна.